پیښور کې د عوامي نشنل پارټۍ په انتخابي جلسه ځانمرگي حمله ٩ کسان وژل شوي
د پولیسو یو افسر شفقت ملک ویلي بم چاؤدنه ځانمرگي حمله وه. پیښه کې نهه کسان وژل شوې چې یو پکې ماشوم او څلور پولیس شامل دي. لږ تر لږه ۴٠ نور کسان زخمیان شوي دي
دپاکستان دخيبرپښتونخوا صوبې په سرښار پيښور کې دنهې په ماسخوتن دملت پاله عوامي نيشنل پارټۍ په مهم مشر حاجي غلام احمد بلور ترسره شوي ځانمرگي کې دپينځوؤ پوليسو پشمول لږ ترلږه 9 کسان مړۀ اؤ د45ؤ څخه زيات ژوبل شوي دي. په وژل شوؤ کې دوه پوليس افسران هم شامل دي. په پيښور کې دا په يوه ورځ دوهمه بږي چاؤدنه ده ، چې ددوؤ رقيبو سياسي گوندونو په ضد ترسره شوې ده. له دې وړاندې هم په نننۍ ورځ دپاکستان پيپلز پارټۍ دحلقه اين اى –ون دکانديد ذوالفقار افغاني په کور هم دلاسي بم بريد شوى چې پکې څه رقم ځاني نقصان نۀ دى اوښتى. دپيښور دپوليسو مشر يا سي سي پي او لياقت علي خان خبريالانو ته وئيلي دي دغه ځانمرگي بريد دنهې په ماسخوتن دپيښور په يکه توت علاقه کې هاغه مهال شوى دى ، کله چې دعوامي نيشنل پارټۍ مهم مشر حاجي غلام احمدبلور دانتخابي جلسې په لړ کې يکه توت ته ورسيدو. دپوليسو دمشر په وينا کله چې حاجي بلور دخپل گاډي څخه ښکته کيدو نو په دغه مهال ځانمرگي تن دهغه دگاډي ترڅنگ ځان والوځولو چې له امله يې يوه درنه چاؤدنه وشوه. هغه وويل په دغه چاؤدنه کې پينځه پوليس هم وژل شوي دي. دعيني شاهدانو له مخې جلسه گاه ته دحاجي غلام درسيدو سره سم دغلته يوه درنه بمي چاؤدنه وشوه چې په دغه چاؤدنه کې پخپله حاجي بلور هم سرسري ژوبل شوى اؤ دهغه ډرائيور مړ شوى دى. په دغه چاؤدنه کې دپيښور دکوتوالۍ تاڼې دايس ايچ او اؤ يو تاڼه دار په گډون لږ ترلږه 8 کسان وژل شوي اؤ 45 نور ژوبل شوي دي. دپيښور دليډي ريډنگ هسپتال دسرچينو له مخې په ژوبل شوؤ پينځوؤ څلويښتو کسانو کې هم دلسو کسانو حالت نازک دى. دغه چاؤدنه په داسې حال کې ترسره شوې چې دپاکستان دخيبرپښتونخوا صوبې دننه دمقبول ملت پاله سياسي گوند عوامي نيشنل پارټۍ مشر اسفنديارولي خان دوه ورځې له مخې دپاکستان اليکشن کميشن ته په ليږلي يو خط کې دړکه کړې وه چې که دهغه دگوند نور يو غړى هم دترهه گرۍ اؤ بدامنۍ ښکار شو ، نو دهغې دعوه به دټولټاکنو دپاره دټاکل شوي کميشن اؤ دهغې په مشر کولى شي. دعوامي نيشنل پارټۍ مشر اسفنديارولي خان دغه گواښ وروستو له هغې کړى ؤ چې په خيبرپښتونخوا کې دعوامي نيشنل پارټۍ له لوري انتخاباتو ته په ولاړو يو شمير کانديدانو حملې ترسره شوې. ټاکل شوې ده په پاکستان کې دمئ په 11مه نيټه عام انتخابات کيدونکي دي، خو ددغو انتخاباتو څخه دمخه دپاکستاني طالبانو دتحريک وياند احسان الله احسان دنامعلوم مقام څخه په جاري کړې خپله يوه ويډيو کې گواښ کړى ؤ چې دانتخاباتو په مهال به دعوامي نيشنل پارټۍ مشران دطالبانو په نخښه وي. دعوامي نيشنل پارټۍ نوميالي مشر اؤ داطلاعاتو پخواني صوبائي وزير ميا افتخار حسين ډيوه ريډيو سره په خبرو کې ددغه پيښې دغندنې کولو په ترڅ کې وويل " په داسې وخت کې چې پاکستان کې انتخابات پسر راروان دي اؤ دعوامي نيشنل پارټۍ مشران اؤ کارکنان دترهه گريزو بريدونو ښکار کيږي دا ددغه انتخاباتو څخه داى اين پي په ډډه دساتلو يوه ناوړه هڅه ده" ميا افتخار حسين زياته کړه " عوامي نيشنل گوند دامنيت په اړه دخپلو انديښنو څخه حکومت اؤ دټولټاکنو کميشن خبر کړى ، خو ددې باوجود چې زمونږ دپارټۍ مشرانو ته امنيت نۀ ورکول کيږي ،نو دا په ښکاره ډول ديو سازش غمازي کوي" دهغه وينا وه داى اين پي تاريخ دقربانو څخه ډک دى اؤ کله به هم په دغه رقم ناوړو حرکتونو دعوامي نيشنل پارټۍ مشران دخپل مشن څخه ونۀ گرځي.